
–	като взе предвид своите предишни резолюции относно Камбоджа,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че гражданското пространство на Камбоджа се свива от 2017 г. насам, като камбоджанските органи и организации са приведени в съответствие с политиката на правителството, насочена срещу профсъюзите, политическата опозиция, защитниците на правата на човека, журналистите, организациите за трудови права и защитниците на околната среда, включително Центъра за Алианс по трудовите права и правата на човека (CENTRAL), Equitable Cambodia и Mother Nature Cambodia;
Б.	като има предвид, че CENTRAL публикува оценка на програмата на МОТ за по-добри фабрики в Камбоджа, в която се подчертават широко разпространени нарушения на свободата на сдружаване, неспазване на международните трудови стандарти и усилията на правителството да заглуши независимите гласове; като има предвид, че след този доклад CENTRAL и нейният програмен мениджър, Кун Тааро, бяха изправени пред неоснователни правни заплахи и тормоз;
1.	осъжда свиването на гражданското пространство в Камбоджа; призовава за незабавното освобождаване на всички политически затворници, активисти, журналисти — включително спечелилия наградата журналист Мех Дара —, защитници на правата на човека и други участници от гражданското общество, задържани по политически мотивирани обвинения; призовава за незабавно прекратяване на всички репресии и тормоз, насочени срещу участници от гражданското общество;
2.	призовава камбоджанските органи да отхвърлят всички политически мотивирани обвинения срещу CENTRAL и нейните членове, да спрат политически мотивираните одити и кампании за оклеветяване и да зачитат ролята на организациите на гражданското общество, включително Equitable Cambodia и Mother Nature Cambodia, в насърчаването на трудовите права и правата на човека и в опазването на околната среда;
3.	настоятелно призовава камбоджанските органи да изменят Закона за синдикалните организации, Закона за сдруженията и неправителствените организации (ЗСНПО) и всяко друго приложимо законодателство, за да го приведат в съответствие с международните стандарти в областта на правата на човека и трудовите стандарти, като гарантират защитата на работниците и гражданското общество;
4.	призовава дружествата, извършващи дейност в ЕС, които се снабдяват от Камбоджа, да извършват щателна надлежна проверка за спазването на правата на човека в своите вериги на доставки, като гарантират практики за отговорно снабдяване и използват влиянието си за насърчаване и защита на правата на работниците;
5.	призовава Комисията и държавите членки да направят оценка на промените в тарифните преференции (в рамките на схемата „Всичко освен оръжие“) въз основа на липсата на сътрудничество от страна на камбоджанското правителство за отстраняване и предотвратяване на нарушенията на правата на човека, както и да изпратят ясно послание, че подобряването на правата на човека и защитата на свободите на гражданското общество са предпоставки за икономическо сътрудничество, търговия и инвестиции;
6.	настоятелно призовава Европейския съюз и неговите държави членки да продължат да проучват и да се ангажират с приемането на амбициозни и ефективни многостранни инструменти в областите на стопанската дейност и правата на човека;
7.	призовава ЕС и международната общност да предприемат незабавни и ефективни действия, включително целенасочени санкции срещу лицата, отговорни за политическите репресии, за да упражнят натиск върху правителството на Камбоджа до освобождаването на всички политически затворници;
8.	призовава държавите членки и ЕСВД да увеличат всички форми на подкрепа, включително финансова подкрепа, за камбоджанското гражданско общество и да предоставят закрила на защитниците на правата на човека, представителите на гражданското общество и преследваните членове на опозицията;
9.	възлага на своя председател да предаде настоящата резолюция съответно на институциите на ЕС, държавите членки, органите на Камбоджа и на секретариата на Асоциацията на народите от Югоизточна Азия.

